b'\n_START_ARTICLE_\nFiul mun\xc8\x9bilor\n_START_SECTION_\nRezumat\n_START_PARAGRAPH_\nInginerul rom\xc3\xa2n Gelu Mure\xc8\x99an, specialist \xc3\xaen hidro-magneto-dinamic\xc4\x83, se afl\xc4\x83 \xc3\xaen str\xc4\x83in\xc4\x83tate pentru a participa la c\xc3\xa2teva conferin\xc8\x9be; el este abordat acolo de o agen\xc8\x9bie de spionaj care \xc3\xaencearc\xc4\x83 s\xc4\x83 cumpere de la el secrete tehnice importante. Inginerul refuz\xc4\x83, iar pentru a-l convinge s\xc4\x83 coopereze agen\xc8\x9bia de spionaj trimite \xc3\xaen Rom\xc3\xa2nia doi agen\xc8\x9bi, Wolf \xc8\x99i Rudy, pentru a-i r\xc4\x83pi fiica \xc8\x99i a-l \xc8\x99antaja s\xc4\x83 le divulge secretele dorite.  _NEWLINE_Aflate \xc3\xaentr-o excursie la munte, Maria Mure\xc8\x99an (Carmen Maria Strujac) \xc8\x99i fiica sa, Alina (Isabela Zaharia), pornesc \xc3\xaen drume\xc8\x9bie de la Hotelul Dur\xc4\x83u c\xc4\x83tre cabana P\xc3\xa2clea. Lor li se adaug\xc4\x83 Wolf, care pretinde c\xc4\x83 este un turist englez pe nume John Eric (Aurel Giurumia). Pe drum, cei trei se r\xc4\x83t\xc4\x83cesc din cauza faptului c\xc4\x83 cineva ascunsese marcajele c\xc4\x83tre caban\xc4\x83 \xc8\x99i le \xc3\xaenlocuise cu alte marcaje care duceau c\xc4\x83tre o pe\xc8\x99ter\xc4\x83._NEWLINE_Vremea \xc3\xaencepe s\xc4\x83 se strice \xc8\x99i \xc3\xaencepe o furtun\xc4\x83, dar cei trei sunt g\xc4\x83si\xc8\x9bi de un copil pe nume Matei (Iulian B\xc4\x83l\xc8\x9b\xc4\x83tescu) al c\xc4\x83rui tat\xc4\x83 lucreaz\xc4\x83 la sta\xc8\x9bia meteorologic\xc4\x83 din v\xc3\xa2rful muntelui, dar era momentan plecat la ora\xc8\x99. B\xc4\x83iatul \xc3\xaei confund\xc4\x83 ini\xc8\x9bial cu ni\xc8\x99te v\xc3\xa2n\xc4\x83tori veni\xc8\x9bi s\xc4\x83-l \xc3\xaempu\xc8\x99te pe ursul Mitic\xc4\x83, dar c\xc3\xa2nd afl\xc4\x83 c\xc4\x83 s-au r\xc4\x83t\xc4\x83cit se ofer\xc4\x83 s\xc4\x83-i ad\xc4\x83posteasc\xc4\x83 la cabana unde se afla sta\xc8\x9bia meteo. Matei \xc8\x99i Maria Mure\xc8\x99an pornesc \xc3\xaenainte pentru a vedea dac\xc4\x83 se poate traversa o pr\xc4\x83pastie pe un pod suspendat, dat vremea face imposibil\xc4\x83 traversarea acesteia. C\xc3\xa2nd se \xc3\xaentorc \xc3\xaen locul unde r\xc4\x83m\xc4\x83seser\xc4\x83 domnul Eric \xc8\x99i Alina, ei observ\xc4\x83 c\xc4\x83 cei doi disp\xc4\x83ruser\xc4\x83._NEWLINE_Cu ajutorul ursului Mitic\xc4\x83, Matei \xc3\xaei g\xc4\x83se\xc8\x99te pe Alina \xc8\x99i pe domnul Eric \xc3\xaen pe\xc8\x99ter\xc4\x83, unde ei erau \xc8\x9binu\xc8\x9bi prizonieri de c\xc4\x83tre doi oameni \xc3\xaenarma\xc8\x9bi: V\xc3\xa2n\xc4\x83torul (Gheorghe D\xc4\x83nil\xc4\x83) \xc8\x99i Ciclopul (\xc8\x98tefan Mih\xc4\x83ilescu-Br\xc4\x83ila). \xc3\x8entre timp, doamna Mure\xc8\x99an ajunsese deja la sta\xc8\x9bia meteo. Cei patru se reunesc la cabana unde era sta\xc8\x9bia meteo, dar, \xc3\xaen timp ce m\xc3\xa2ncau, \xc3\xaen caban\xc4\x83 p\xc4\x83trunde un alt om \xc3\xaenarmat pe nume Rudi (Cornel Nicoar\xc4\x83). Acesta \xc3\xaei amenin\xc8\x9b\xc4\x83 cu arma spun\xc3\xa2nd c\xc4\x83-l va \xc8\x99antaja pe inginer s\xc4\x83 le ofere informa\xc8\x9biile cerute \xc3\xaen schimbul vie\xc8\x9bii fiicei lui. Prin c\xc3\xa2teva trucuri, Matei reu\xc8\x99e\xc8\x99te s\xc4\x83 anun\xc8\x9be prin sta\xc8\x9bie c\xc4\x83 doamna Mure\xc8\x99an este sechestrat\xc4\x83 \xc8\x99i s\xc4\x83 transmit\xc4\x83 un mesaj scris cu ajutorul unui porumbel c\xc4\x83l\xc4\x83tor. El fuge apoi din caban\xc4\x83 cu Alina \xc8\x99i se ad\xc4\x83postesc \xc3\xaen pe\xc8\x99tera ursului._NEWLINE_Tratativele cu inginerul Mure\xc8\x99an se \xc3\xaentrerup ca urmare a intr\xc4\x83rii pe fir a unei bande conduse de unul Crook care pretinde c\xc4\x83 fata se afl\xc4\x83 \xc3\xaen m\xc3\xa2inile lor. \xc8\x98eful bandei lui Rudy \xc8\x99i Wolf cere ca membrii bandei s\xc4\x83 fac\xc4\x83 rost de o scrisoare scris\xc4\x83 de m\xc3\xa2na feti\xc8\x9bei pentru a-l convinge astfel pe Mure\xc8\x99an c\xc4\x83 fata este sechestrat\xc4\x83 de ei \xc8\x99i nu de oamenii lui Crook. Cei doi copii le \xc3\xaentind o curs\xc4\x83 bandi\xc8\x9bilor \xc8\x99i se \xc3\xaentorc la caban\xc4\x83. Matei merge \xc3\xaen recunoa\xc8\x99tere, dar este prins de al\xc8\x9bi doi oameni \xc3\xaenarma\xc8\x9bi, Red (Paul Chiribu\xc8\x9b\xc4\x83) \xc8\x99i Vili (Eugen Cristian Motriuc), care ocupaser\xc4\x83 cabana. Dup\xc4\x83 ce v\xc3\xa2n\xc4\x83torul \xc8\x99i Eric sunt \xc3\xaenchi\xc8\x99i \xc3\xaentr-o camer\xc4\x83, Red \xc3\xaei dezv\xc4\x83luie lui Matei c\xc4\x83 el este \xc3\xaen realitate c\xc4\x83pitanul de securitate Cernea. El supraveghease de la \xc3\xaenceput opera\xc8\x9biunea \xc8\x99i jucase rolul unui bandit rival; pentru a-l convinge pe b\xc4\x83iat c\xc4\x83 nu este un bandit el \xc3\xaei arat\xc4\x83 mesajul trimis prin porumbel._NEWLINE_C\xc4\x83pitanul Cernea \xc8\x99i Matei se duc la locul unde se ascunsese Alina, dar nu o mai g\xc4\x83sesc acolo. Matei b\xc4\x83nuie\xc8\x99te c\xc4\x83 ea a fost r\xc4\x83pit\xc4\x83 de Rudy \xc8\x99i de Ciclop \xc8\x99i dus\xc4\x83 la vechea min\xc4\x83. Matei se urc\xc4\x83 \xc3\xaen funicularul care traversa pr\xc4\x83pastia spre vechea min\xc4\x83 \xc8\x99i reu\xc8\x99e\xc8\x99te s\xc4\x83 o elibereze pe Alina \xc8\x99i s\xc4\x83 fug\xc4\x83 cu ea. \xc3\x8en acest timp, c\xc4\x83pitanul Cernea ajunge \xc8\x99i el \xc8\x99i cu ajutorul colegilor s\xc4\x83i ascun\xc8\x99i \xc3\xaei aresteaz\xc4\x83 pe bandi\xc8\x9bi. Ciclopul sc\xc4\x83pase \xc3\xaens\xc4\x83 \xc8\x99i-i urm\xc4\x83rea pe cei doi copii, dar este atacat de Mitic\xc4\x83 \xc8\x99i sf\xc3\xa2\xc8\x99iat._NEWLINE_Filmul se \xc3\xaencheie cu plecarea doamnei Mure\xc8\x99an \xc8\x99i a Alinei cu elicopterul c\xc4\x83tre Bucure\xc8\x99ti. Matei r\xc4\x83m\xc3\xa2ne la sta\xc8\x9bia meteo pentru a transmite datele meteorologice.\n_START_SECTION_\nProduc\xc8\x9bie\n_START_PARAGRAPH_\nFilmul a fost realizat \xc3\xaen studiourile Centrului de Produc\xc8\x9bie Cinematografic\xc4\x83 Bucure\xc8\x99ti. Regizor secund a fost Rodica Ni\xc8\x9bescu.\n_START_SECTION_\nRecep\xc8\x9bie\n_START_PARAGRAPH_\nFilmul Fiul mun\xc8\x9bilor a fost vizionat de 1.733.403 de spectatori la cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2007 alc\xc4\x83tuit\xc4\x83 de Centrul Na\xc8\x9bional al Cinematografiei. _NEWLINE_Recenziile critice ale acestui film au fost destul de modeste, speciali\xc8\x99tii \xc3\xaen cinematografie remarc\xc3\xa2nd subiectul neverosimil \xc8\x99i naiv. Spre exemplu, \xc3\xaen \xe2\x80\x9eIstoria filmului rom\xc3\xa2nesc (1897-2000)\xe2\x80\x9d (Ed. Funda\xc8\x9biei Culturale Rom\xc3\xa2ne, Bucure\xc8\x99ti, 2000), criticul C\xc4\x83lin C\xc4\x83liman considera c\xc4\x83 filmul Fiul mun\xc8\x9bilor este \xe2\x80\x9ecam naiv \xe2\x80\x9d, dar copiii i se p\xc4\x83reau simpatici. _NEWLINE_Criticul Tudor Caranfil nu a dat filmului nicio stea \xc8\x99i a f\xc4\x83cut urm\xc4\x83torul comentariu: \xe2\x80\x9eUn b\xc4\x83ie\xc8\x9bel dintr-o sta\xc8\x9biune meteo \xc3\xaei vine de hac unui periculos agent str\xc4\x83in. Combinare neinspirat\xc4\x83 a sloganelor vigilen\xc8\x9bei cu pedagogia filmului juvenil.\xe2\x80\x9d'